b"\n_START_ARTICLE_\nJohn Sutcliffe\n_START_SECTION_\nBiografia\n_START_PARAGRAPH_\nJohn Sutcliffe va ser pilot de la RAF durant la Segona Guerra Mundial. En acabar la guerra, va tornar a la seva Anglaterra natal on es va casar i treballava com a fot\xc3\xb2graf per a actes socials (principalment casaments). Es va divorciar en pocs anys, principalment per desavinences en l'\xc3\xa0rea sexual amb la seva parella (la seva passi\xc3\xb3 per la roba de cuir va ser diagnosticada com a malaltia mental)._NEWLINE_Va iniciar la seva carrera com a dissenyador de moda en cuir i l\xc3\xa0tex a ran d'una necessitat personal. Sutcliffe era un gran aficionat al motociclisme, a on acudia amb la seva motocicleta acompanyat de la parella que tingu\xc3\xa9s en aquell moment. Mentre que ell podia usar la seva granota de cuir de quan era pilot de la RAf per a resguardar-se del clima, les seves parelles acabaven completament xopes. En no trobar en les botigues de motoristes d'aleshores, versions femenines de la mencionada pe\xc3\xa7a de roba, va decidir a fabricar-se la seva pr\xc3\xb2pia roba. Els elogis i demandes rebudes de part dels altres assistents a les trobades a les que assistia, el van animar a crear una l\xc3\xadnia de negoci._NEWLINE_L'\xc3\xa8xit de les seves creacions els va poder portar a deixar de treballar com a fot\xc3\xb2graf i dedicar-se a la costura i l'edici\xc3\xb3 de premsa escrita. La seva obra, no sempre acceptada, el va portar a patir persecuci\xc3\xb3 per part de la just\xc3\xadcia. En l'esfera personal, el resultat d'aquesta persecuci\xc3\xb3 va desembocar en una depressi\xc3\xb3 que l'acompanyaria els darrers anys de la seva vida. John Sutcliffe va morir d'una aturada card\xc3\xadaca, al seu taller de Londres._NEWLINE_John Sutcliffe, malgrat tenir parelles informals, no es va tornar a casar mai ni va tenir descend\xc3\xa8ncia. Gel\xc3\xb2s de la seva intimitat, es guarden molt poques imatges d'ell (la major part fotogrames extrets de l'\xc3\xbanica entrevista que va concedir a la televisi\xc3\xb3).\n_START_SECTION_\nObra\n_START_PARAGRAPH_\nL'obra de John Sutcliffe es reparteix en diversos camps d'actuaci\xc3\xb3: la moda, la premsa escrita, la fotografia i la novel\xc2\xb7la.\n_START_SECTION_\nModa\n_START_PARAGRAPH_\nJohn Sutcliffe va ser una de les primeres persones a crear catsuits en cuir i l\xc3\xa0tex per a noies. Si b\xc3\xa9 els seus dissenys eren for\xc3\xa7a barroers, degut al fet que no havia estudiat mai patronatge, va fixar les bases estil\xc3\xadstiques del secot de la roba de l\xc3\xa0tex. Va ser justament aquesta falta de coneixements previs el que el van portar a provar noves maneres de dividir la pe\xc3\xa7a de roba i crear i ensamblar les diferents parts dels patrons. La seva marca de roba, AtomAge, es va iniciar en un petit loft de Hampstead. Posteriorment va traslladar el seu taller al centre de Londres. Els inicis van ser durs._NEWLINE_La seva falta de coneixements en el sector eren suplits per la seva formaci\xc3\xb3 en enginyeria. Ell mateix va dissenyar una m\xc3\xa0quina de cosir apte per a cosir cuir. En demanar a Singer que la implementessin, no nom\xc3\xa9s s'hi van negar sin\xc3\xb3 que van trucar a la policia. Tamb\xc3\xa9 va inventar una cola especial per a enganxar el l\xc3\xa0tex._NEWLINE_Els seus primers \xc3\xa8xits el van portar a ser reconegut en el m\xc3\xb3n de l'attrezzo i el vestuari, i va crear diferents indument\xc3\xa0ries per al cinema i el teatre. Per exemple, el de Marianne Faithfull per a The Girl on a Motorcycle. I junt a Allen Jones, van crear els vestits de les cambreres al film La taronja mec\xc3\xa0nica de Stanley Kubrick. Malgrat se li atribueix el vestuari del personatge Emma Peel de la s\xc3\xa8rie per a la televisi\xc3\xb3 The Avengers, aquest no \xc3\xa9s obra seva.\n_START_SECTION_\nFotografia\n_START_PARAGRAPH_\nDeixant de banda el seu treball com a fot\xc3\xb2graf de casaments i esdeveniments socials, John Sutcliffe \xc3\xa9s conegut com a un dels primers fot\xc3\xb2grafs fetitxistes brit\xc3\xa0nics. La seva obra ha servit \xc3\xbanica i \xc3\xadntegrament a dotar de continguts les seves publicacions. El seu treball est\xc3\xa0 marcat per la naturalitat, on es mesclava l'erotisme amb l'estil suburb\xc3\xa0 angl\xc3\xa8s. Lluny de cercar escenaris id\xc3\xadl\xc2\xb7lics, les seves fotografies eren realitzades en carrers dels suburbis obrers, en habitacions amb mobles de f\xc3\xb2rmica, o a la comarca anglesa, escenaris propers al seu p\xc3\xbablic.\n_START_SECTION_\nNovel\xc2\xb7la\n_START_PARAGRAPH_\nJohn sutcliffe nom\xc3\xa9s va escriure una novel\xc2\xb7la, History of Gerda (1982). Els continguts de la mateixa van motivar una den\xc3\xbancia a Scotland Yard i una ratzia al seu estudi. En aquesta, van ser confiscats tots els exemplars editats de la novel\xc2\xb7la, aix\xc3\xad com tot l'stock de les diverses publicacions de premsa escrita i les planxes d'impressi\xc3\xb3. A m\xc3\xa9s a m\xc3\xa9s, se li va imposar una sanci\xc3\xb3 de 1000 lliures esterlines.\n_START_SECTION_\nLlegat\n_START_PARAGRAPH_\nEl llegat de John Sutcliffe va m\xc3\xa9s enll\xc3\xa0 dels exemplars de les seves revistes que han perdurat fins avui en dia. \xc3\x89s un llegat cultural. John Sutcliffe va ser un pioner en la subcultura del fetitxisme del l\xc3\xa0tex i de la creaci\xc3\xb3 de roba de l\xc3\xa0tex. Cases de moda actuals com Marquis, Libidex, Atsuko Kudo o House of Harlot, deuen als seus experiments el fet que el sector estigui actualment en un dels seus millors moments._NEWLINE_Aix\xc3\xad mateix, el seu esfor\xc3\xa7 per a posar en contacte els entusiastes de la roba de l\xc3\xa0tex o de cuir va fixar les bases de la comunitat BDSM anglesa. Sutcliffe va afavorir que les persones practicants trobessin a persones afins amb qui compartir gustos i aficions."